Saak oor vlag-twiet teen AfriForum, Roets later aangehoorErnst Roets, hoof van beleid en aksie by AfriForum. (Foto: Reint Dykema) Ernst Roets, AfriForum se hoof van beleid en aksie, sal nou eers Woensdag in die Johannesburgse hooggeregshof verskyn, nadat die saak teen hom uitgestel is. Die regter het bevind daar is nie vandag plek op die dringende rol nie. Roets word van minagting van die hof aangekla nadat die Nelson Mandela-stigting ŉ klagte teen hom aanhangig gemaak het. Dit kom nadat Roets verlede maand ŉ foto van die ou landsvlag op sosiale media geplaas het, kort nadat die gelykheidshof beslis het die vertoon daarvan – in sekere kontekste – kom neer op haatspraak. “Het ek nou net haatspraak gepleeg?” het Roets se inskrywing saam met die foto op Twitter gelui. Sy verweer is dat hy bloot ’n akademiese vraag as doktorale student gestel het. Die stigting glo egter dat die plasing onder die voorwendsel van akademiese debat gemaak is. Die klagte is teen Roets sowel as AfriForum aanhangig gemaak. Die organisasie sê in ŉ verklaring hoewel hy én Roets al vantevore gesê het dat hulle nie die ou vlag ten toon stel nie, staan hulle die aanklagte teen, onder meer op grond daarvan dat Roets se twiet binne die omvang van die uitspraak geplaas is. AfriForum het gesê hy gaan ook pleit vir burgerlike vryhede en gaan standpunt inneem teen sensorskap en verbanning.